《台城路 题谢椒石观察小苏潭词后》
清代·叶绍本

一编艳制明于锦，羡煞仙才如许。禁苑文章，襜帷事业，都付檀槽金缕。

铜驼俊侣。况公子西园，兰芽玉树。滴粉搓酥，就中多少断肠句。

花间草堂谁数，爱风情宛转，歌翻白纻。十里横塘，一溪香雪，留得骚人且住。

旧怀触迕。记赁庑皋桥，鸿泥前度。往事如云，乘香萦梦缕。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。